Tătaru: Ne apropiem de un moment în care o să vedem că avem dublare sau triplare de cazuri pe zi.
Nelu Tătaru trage un semnal de alarmă și spune că numărul cazurilor noi va crește considerabil. Ministrul Sănătății anunță controale serioase în următoare perioadă. Autoritățile vor să verifice dacă sunt respectate toate măsurile impuse pentru prevenirea răspândirii coronavirusului.
Numărul cazurilor de îmbolnăvire a crescut la un nivel îngrijorător, iar Nelu Tătaru anunţă că vor începe controale serioase pentru a se stabili dacă sunt respectate regulile de igienă şi distanţare. Nelu Tătaru, ministrul Sănătăţii, spune că ne apropiem de un moment periculos în care "o să vedem că avem o dublare sau triplare de cazuri pe zi". "Suntem într-un moment în care gestionăm această creştere oarecum prognozată de către noi, suntem într-o perioadă în care recomandăm în continuare respectarea regulilor de distanţare socială, de igienă, precum portul măştii în spaţii închise, la locul de muncă sau în mijloacele de transport în comun.În măsura în care aceste reguli sunt respectate, atât eu cât şi colegii mei putem gestiona aceste creşteri care sunt nişte creşteri progresive, nu sunt nişte creşteri exponenţiale şi putem gestiona acele cazuri care se găsesc în acest moment în terapie intensivă. Noi am plecat pe o pantă descendentă în care aveam o transmitere de 0,6, 0,7 şi am ajuns la o transmitere de 1,2, 1,4. Suntem într-un moment în care gestionăm, dar transmiterea comunitară există în acest moment, devine accentuată şi ne apropiem de un moment în care o să vedem că avem dublare sau triplare de cazuri pe zi.Acela va fi momentul în care vom avea o problemă. Nu suntem la acel moment, dar repet: Ca să nu ajungem acolo sunt regulile de igienă, de distanţare care trebuie păstrate. În zilele următoare vom evalua aceste reguli şi organele de control vor fi acolo", a declarat Nelu Tătaru pentru Digi24.